## L’Institut Valencià de Conservació i Restauració rep una donació del Govern de la Comunitat de Madrid per a la recuperació de documents afectats per la riuada

*** L’import total de la donació ascendix a 19.769,00 euros, procedent de la recaptació de dos funcions en els Teatres del Canal, a Madrid
* Esta quantitat es destinarà al condicionament i a la reenquadernació de 55 llibres procedents de l’arxiu judicial de Catarroja**

L’Institut Valencià de Conservació, Restauració i Investigació (IVCR+i), dependent de la Conselleria d’Educació, Cultura, Universitats i Ocupació, ha rebut una donació de 19.769 euros de Madrid Cultura i Turisme (empresa pública dependent de la Conselleria de Cultura i Turisme de la Comunitat de Madrid) per a col·laborar en les labors de recuperació de documents procedents dels arxius municipals afectats per la riuada.

La secretària autonòmica de Cultura, Pilar Tébar, ha agraït al Govern de la Comunitat de Madrid esta aportació, que demostra “la voluntat de col·laboració i solidaritat que esta administració autonòmica ha mostrat amb la Comunitat Valenciana des del primer moment després de la catàstrofe que va tindre lloc el passat mes d’octubre”.

El Consell d’Administració de Madrid Cultura i Turisme va aprovar destinar la recaptació de taquilla de les funcions exhibides en la Sala Roja dels Teatres del Canal els dies 28 i 29 de novembre per a finançar les labors de recuperació de documentació procedent d’arxius oficials dels municipis afectats.

L’import recaptat correspon a l’espectacle *Journée de noces chez les Cromagnons*, del dramaturg Wajdi Mouawad, representat per la Colline-théâtre national.

La donació es destinarà a col·laborar en el finançament de les labors de recuperació de documentació que està desenrotllant l’IVCR+i per a pal·liar els efectes sobre el patrimoni cultural valencià de les inundacions.

En concret, anirà consignada a sufragar la contractació dels servicis necessaris per al condicionament i la reenquadernació de 55 llibres danyats de l’arxiu judicial de Catarroja, que estan sent tractats en les instal·lacions de Fira València. Entre estos hi ha volums que daten de l’any 1860 del registre civil del municipi.

**Col·laboració institucional**

Esta donació s’emmarca en la col·laboració oferida pel conjunt de conselleries que formen part del Govern de la Comunitat de Madrid al Consell i als municipis afectats de l’Horta Sud per a pal·liar els danys provocats per esta tragèdia. L’acceptació d’esta donació ha sigut aprovada pel Consell Rector de l’Institut Valencià de Conservació, Restauració i Investigació.

La secretària autonòmica de Cultura ha explicat que, des del mes de novembre, s’han mantingut diverses reunions entre representants de la Conselleria d’Educació, Cultura, Universitats i Ocupació i de la Conselleria de Cultura, Turisme i Esport de la Comunitat de Madrid per a concretar mesures de col·laboració dirigides a la recuperació del patrimoni cultural.

A través d’estos contactes s’han estudiat diferents propostes, com la donació a la plataforma SOM SOLIDARITAT de la recaptació obtinguda per l’organització de la carrera popular ‘Madrid corre per València’, entre d’altres.

**Arxius recuperats**

L’IVCR+i disposa d’un espai habilitat en Fira València de més de 10.000 metres quadrats per a la recuperació, el secatge i la neteja de llibres i documents provinents d’arxius municipals, judicials i parroquials afectats per les inundacions.

Des de la riuada, personal tècnic de l’IVCR+i està destinat a estes dependències realitzant labors que consistixen en l’eliminació del fang, el secatge de documents i l’estabilització de les obres, amb la finalitat d’evitar la proliferació de fongs i altres danys en el paper i valorar la necessitat de restauració de les obres.

Gràcies a estes actuacions, ja s’ha aconseguit salvar més de 2.250 llibres, 300 plànols i 3.000 caixes de documentació, inclosos els arxius històrics de Sedaví, Aldaia, Catarroja, Picanya, Alfafar, Algemesí, Massanassa i Paiporta, juntament amb els d’altres municipis afectats.

Fecha: 06/04/2025